b'\n_START_ARTICLE_\nNuoviras\n_START_PARAGRAPH_\nNuoviras (lot. Decoctum)\xc2\xa0\xe2\x80\x93 skystis, gaminamas i\xc5\xa1 augal\xc5\xb3 ar j\xc5\xb3 dali\xc5\xb3 ir vandens._NEWLINE_Nuoviras ruo\xc5\xa1iamas i\xc5\xa1 t\xc5\xb3 vaistini\xc5\xb3 augal\xc5\xb3 dali\xc5\xb3, kurios palyginti sunkiai atiduoda savo veikli\xc4\x85sias med\xc5\xbeiagas\xc2\xa0\xe2\x80\x93 tai \xc5\xbeiev\xc4\x97, \xc5\xa1aknys, \xc5\xa1akniastiebiai, mediena, stamb\xc5\xabs lapai, i\xc5\xa1d\xc5\xbeiovinti vaisiai._NEWLINE_Nuoviras vartojamas kulinarijoje (pvz., sultinys) ir farmakologijoje kaip vaistinis preparatas, gaminamas i\xc5\xa1 vaistini\xc5\xb3 augal\xc5\xb3, skirtas vidiniam ir i\xc5\xa1oriniam vartojimui.\n_START_SECTION_\nGaminimas\n_START_PARAGRAPH_\nImama 1 dalis smulkintos augalin\xc4\x97s \xc5\xbealiavos ir 10 dali\xc5\xb3 vandens (1:10). Preparatai, skirti i\xc5\xa1oriniam vartojimui, gaminami didesn\xc4\x97s koncentracijos\xc2\xa0\xe2\x80\x93 1:5. Jei augale yra stipriai veikian\xc4\x8di\xc5\xb3 med\xc5\xbeiag\xc5\xb3, tada gaminami ma\xc5\xbeesn\xc4\x97s koncentracijos\xc2\xa0\xe2\x80\x93 1:30, jei yra nuoding\xc5\xb3 med\xc5\xbeiag\xc5\xb3\xc2\xa0\xe2\x80\x93 1:400._NEWLINE_Stiebai, \xc5\xbeiev\xc4\x97, \xc5\xa1aknys smulkinami 3\xc2\xa0mm, lapai\xc2\xa0\xe2\x80\x93 5\xc2\xa0mm dalel\xc4\x97mis. Vaistin\xc4\x97 \xc5\xbealiava u\xc5\xbepilama \xc5\xa1altu vandeniu, u\xc5\xbevirinama ir, da\xc5\xbenai pamai\xc5\xa1ant, virinama 20-30 minu\xc4\x8di\xc5\xb3 verdan\xc4\x8dio vandens vonel\xc4\x97je arba ant silpnos ugnies. Nuoviras v\xc4\x97sinamas kambario temperat\xc5\xabroje 10-15 minu\xc4\x8di\xc5\xb3, po to filtruojamas ir, jei reikia, pripilamas reikiamas virinto vandens kiekis. Augal\xc5\xb3, kuriuose yra raugini\xc5\xb3 med\xc5\xbeiag\xc5\xb3, nuovirus reikia filtruoti tuoj pat nuk\xc4\x97lus nuo ugnies._NEWLINE_Atskirais atvejais paruo\xc5\xa1tos vaista\xc5\xbeol\xc4\x97s sudedamos \xc4\xaf termos\xc4\x85 ir u\xc5\xbepilamos verdan\xc4\x8diu vandeniu. U\xc5\xbedarytame termose palaikius 1\xe2\x80\x932 val., nusunkiama._NEWLINE_Nuoviras labai greitai genda, ypa\xc4\x8d vasar\xc4\x85 ar \xc5\xa1iltoje patalpoje, tod\xc4\x97l j\xc4\xaf geriausia gaminti kas dien\xc4\x85 ma\xc5\xbeais kiekiais ir suvartoti per 1-2 dienas. Laikomas tamsioje v\xc4\x97sioje vietoje, apsaugotoje nuo tiesiogini\xc5\xb3 saul\xc4\x97s spinduli\xc5\xb3. Jei kasdien paruo\xc5\xa1ti negalima, jis laikomas v\xc4\x97sioje vietoje, \xc5\xa1aldytuve, bet ne ilgiau kaip 3 paras. Vartojamas pagal nurodymus.\n_START_SECTION_\nVaistin\xc4\x97s savyb\xc4\x97s\n_START_PARAGRAPH_\nNuoviras yra pakankamai stiprus, didesn\xc4\x97s koncentracijos negu u\xc5\xbepilas, tod\xc4\x97l vartoti reik\xc4\x97t\xc5\xb3 nedideliais kiekiais\xc2\xa0\xe2\x80\x93 rekomenduojama ne daugiau kaip stiklin\xc4\x99 per dien\xc4\x85._NEWLINE_Jis, kaip ir u\xc5\xbepilas, gali b\xc5\xabti geriamas, juo skalaujama gerkl\xc4\x97, \xc5\xbeaizdos, daromos inhaliacijos, gydomosios vonios, pavilgai.'